Up-74/97
Natisni
Opravilna št.:
Up-74/97
Datum odločitve:
26. 5. 2000
ECLI:
ECLI:SI:USRS:2000:Up.74.97
Akt:
Ustavna pritožba A. A. zoper sklep Okrožnega sodišča v Celju št. Ks 46/97 z dne 17. 2. 1997 v zvezi s sklepom Okrožnega sodišča v Celju št. Kpr 29/97 z dne 3. 2. 1997
Izrek:
Ustavna pritožba A. A. zoper sklep Okrožnega sodišča v Celju št. Ks 46/97 z dne 17. 2. 1997 v zvezi s sklepom Okrožnega sodišča v Celju št. Kpr 29/97 z dne 3. 2. 1997 se zavrže.
Evidenčni stavek:
Ker pritožnik ni izkazal, da je izčrpal vsa pravna sredstva, je Ustavno sodišče ustavno pritožbo zoper sklep o uvedbi preiskave zavrglo.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 51., 2. al. 1. odst. 55. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. Up-9/96 z dne 2. 7. 1996.
Vrsta zadeve:
ustavna pritožba
Vrsta akta:
drugi akti
Datum vloge:
27. 2. 1997
Vrsta odločitve:
sklep
Vrsta rešitve:
zavrženje
Dokument:
US20166
Up-74/97
26. 5. 2000
S K L E P
Ustavno sodišče je v postopku za preizkus ustavne pritožbe A. A. iz Ž., ki ga zastopa B. B., odvetnica v Z. na seji senata dne 26. maja 2000
s k l e n i l o:
Ustavna pritožba A. A. zoper sklep Okrožnega sodišča v Celju št. Ks 46/97 z dne 17. 2. 1997 v zvezi s sklepom Okrožnega sodišča v Celju št. Kpr 29/97 z dne 3. 2. 1997 se zavrže.
O b r a z l o ž i t e v
1. Pritožnik je dne 27. 2. 1997 vložil ustavno pritožbo zoper sklep o uvedbi preiskave in zoper sklep, s katerim je bila zavrnjena pritožba zoper sklep preiskovalnega sodnika. Meni, da mu je bila z izpodbijanima sklepoma kršena pravica iz 14. člena Ustave, ker naj bi bil zaradi svojega priimka in prejšnjih ukrepov policije obravnavan neenako v primerjavi z drugimi osebami v predkazenskem in kazenskem postopku. Predlaga, naj Ustavno sodišče izpodbijana akta razveljavi.
2. V dopolnitvi ustavne pritožbe z dne 28. 4. 1997 je pritožnik dodatno utemeljil, v čem naj bi bila podana kršitev 14. člena Ustave. Poleg tega pa je navedel še, da je bil po vložitvi ustavne pritožbe kazenski postopek zoper njega že pravnomočno ustavljen, vendar kljub temu pri ustavni pritožbi vztraja in predlaga Ustavnemu sodišču, naj izpodbijana akta odpravi.
3. Ustavna pritožba se v skladu z določbo prvega odstavka 51. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) lahko vloži šele, ko so izčrpana vsa pravna sredstva. Ustavno sodišče je že v sklepu št. Up-9/96 z dne 2. 7. 1996 (ki se pritožniku vroča skupaj s tem sklepom) sprejelo stališče, da je ustavna pritožba zoper pravnomočni sklep o uvedbi preiskave dovoljena šele po izčrpanju pravnih sredstev zoper sodbo oziroma drugo odločbo, s katero se kazenski postopek konča.
4. Iz razlogov, ki so razvidni iz priloženega sklepa in na katere se Ustavno sodišče v celoti sklicuje, tudi pritožnikova ustavna pritožba zoper pravnomočen sklep o uvedbi preiskave ni dovoljena, ker za njeno obravnavo ni izpolnjena procesna predpostavka iz prvega odstavka 51. člena ZUstS. Zato je bilo treba ustavno pritožbo zavreči.
5. Senat Ustavnega sodišča je ta sklep sprejel na podlagi druge alinee prvega odstavka 55. člena ZUstS v sestavi: predsednica senata dr. Mirjam Škrk in člana dr. Zvonko Fišer in Lojze Janko. Predsednica senata
dr. Mirjam Škrk